Bygger IT-plattform for de neste 40 årene

300 mennesker utvikler nye Nav.

FUNDAMENTAL: Her hos utviklerne i Moderniseringsprogrammet får Nav fundamental ny teknologi for de neste fire årtiene. Vis mer byoutline Espen Zachariassen

Publisert: Publisert: 8. mai 2013 07:53

Det meste av it-systemene i Nav er utgått på dato. Frem til 2018 skal det brukes 3,3 milliarder kroner på et teknologisk løft i det såkalte Moderniseringsprogrammet.

Programmet skal ikke bare sørge for at it-systemene fungerer bedre enn dagens 35 år gamle løsninger. De må sørge for at teknologien holder mål i flere tiår fremover.

Etaten har 18.000 ansatte som forvalter 330 milliarder kroner - eller 10.000 kroner hvert sekund. Så den trenger systemer som fungerer.

I 1976 så saksbehandlingssystemet Infotrygd dagens lys. Dette er ett av kjernesystemene som ennå er i bruk, og først i 2018 er en arvtaker på plass.

Den massive oppgraderingen av teknologien som pågår i etaten nå, skal fungere frem til rundt 2050.

Det betyr at it-utviklerne i programmet må forholde seg til et tidsspenn på mellom 60 og 70 år.

Les også: Nav pensjonerer arbeidshesten



Automatisering

Nå er målet å få et it-regime preget av automatisering og selvbetjening - og som lever lenge.

Oppskriften er å klekke ut standarder for de nye systemene.

- Og disse bygges opp av moduler, slik at nye teknologielementer kan plugges inn uten å måtte skrive kodene på nytt hver gang. Dermed kan data som følger mennesket gjennom et helt liv overleve selv om datasystemene enkeltvis går ut på dato og må skiftes ut, forklarer Erik Oftedal, direktør for Moderniseringsprogrammet.



Alle er med

I de tidligere lokalene til Opera Software i hovedstaden leder han en stab på rundt 200 it-hoder, som okkuperer fire av fem etasjer.

Nav styrer prosjektet selv, men har rammeavtaler med et stort antall leverandører som jobber sammen med etatens egne ressurser.

Hovedsamarbeidspartner er Steria.

Etter hvert som aktiviteten øker, regner Oftedal med at 300 mennesker vil ha sitt virke der.

Det omfatter også ansatte med ulike funksjoner i Nav-systemet, for å sikre at de får løsninger som fungerer etter hensikten.

Les også: 5 spørsmål om IT-sikkerhet



Egen nettsky

Moderniseringsprogrammet startet opp i fjor sommer og går i fem år til.

Så langt er grunnmuren i det nye systemet på plass. Her har man valgt å bygge en egen nettsky for utviklingsarbeidet.

- Det betyr at vi har dataressurser tilgjengelig etter behov for grunnleggende infrastruktur, plattformer og databaser, forklarer it-arkitekt Steinar Årdal.



Han er ansvarlig for teknologien i Moderniseringsprogrammet.

Datakapasitet leveres med andre ord som en tjeneste til de ulike avdelingene i Nav.

- Mens folk tidligere måtte vente noen uker på en ny server, kan vi nå ha en slik ressurs på plass over linje i løpet av ti minutter, sier Årdal.

Utviklingsarbeidet skjer i tett samarbeid med de som står for den ordinære forvaltningen og it-driften i Nav.

På den måten skal disse få et eierskap og grundig kjennskap til de nye systemene.

Les også: Dette risikerer du ved å lagre filer i nettskyen



Bygger tjenester

Neste skritt er å ta fatt på de utallige tjenestene som Nav leverer, som barnetrygd, sykepenger og alderspensjon.

Folk skal kunne gjøre langt mer på nettet, mens saksbehandlingen i langt større grad skal automatiseres.

- Innsyn er et særlig viktig område. Dette gjør at brukerne enkelt kan sjekke egne opplysninger, noe som kan gi økt trygghet hos brukerne og færre henvendelser til Nav, sier Erik Oftedal.

Og i dag klarer ikke systemene å fange opp pengenes vei gjennom organisasjonen - om de faktisk ender opp der de skal

- Det nye systemet skal legge grunnlaget for at etaten etterlever økonomireglementet. Med dagens systemer innfrir vi ikke alle kravene, påpeker moderniseringsdirektøren.

Han har hentet teknologiledere fra privat sektor til å gjennomføre Moderniseringsprogrammet.

Les også:

Lager pistol med 3D-printer

Styrer roboten med tankene

102.000 nordmenn har vært utsatt for ID-tyveri

Saken ble opprinnelig publisert på tu.no